**JEGYZŐKÖNYVI TÉNYVÁZLAT**

a 2019. november 14. napján csütörtökön megtartott Képviselő-testületi üléséről.

A napirendi pontok tárgyalása előtt a jelenlévő bizottságok és a Képviselő-testületi tagok tájékoztatót hallgattak meg „***Települési és turisztikai applikáció bevezetése tárgyában***”

Sok kérdés, észrevétel elhangzott. Végül az a döntés született, hogy a következő ülésig mindenki gondolja át, és majd akkor döntenek.

Az érdeklődők az alábbi oldalon ismerhetik meg az applikációt: [www.e-varosom.hu](http://www.e-varosom.hu)

A napirendi pontok tárgyalása előtt Németh Csaba a Kulturális, Sport és Integrációs Bizottság nem képviselő tagja tett esküt.

A napirendi pontokat a Pénzügyi és Ellenőrzési Bizottság tárgyalta, annak a javaslatával került megtárgyalásra a Testületi ülésen.

**1./ Előterjesztés a Zeneiskola felújításához napelem árajánlat kiválasztására**

A napirendi pontot a Pénzügyi és Ellenőrzési Bizottság elnapolta, mivel nem érkeztek válaszok a pályázóktól a feltett hiányzó információkra. A bizottság javaslatára a testület is elnapolta.

**2./Előterjesztés az önkormányzat tulajdonát képező 1216 hrsz-ú 90 m2 nagyságú, beépítetlen terület értékesítésére**

A településen sok épület nem egy hrsz-on van felépítve, hanem átnyúlnak un. „ficak” telkekre. A tulajdonos Szász József akkor tudja az állami támogatásra jogosult vevőnek értékesíteni, ha egy hrsz-on szerepel a felépítmény. A testület hozzájárult az értékesítéshez 20.000,-Ft összegben, hogy a vevő fizeti az adásvételi szerződést készítő ügyvédet, és a Földhivatali bejegyzéseket.

**3./ Előterjesztés a 2020 évi költségvetést megalapozó döntésekhez**

A napirendi pontot a Pénzügyi és Ellenőrzési Bizottság tárgyalta, de nem tudott dönteni, így a napirendet elnapolták, és a Testületnek is ezt a javaslatot tették.

A költségvetést megalapozó döntések a helyi adót, a bérleti díjakat megállapító rendeletek. Ezek az önkormányzat saját bevételét képezik. A díjtételek 2015 óta nem voltak módosítva. A kommunális adó 9.000,-Ft, aminek a Pénzügyminisztérium valorizációs számítása szerint: 30.161,907 Ft/adótárgyanként.

**4./ Előterjesztés a Bursa Hungarica ösztöndíj pályázat támogatottjaira**

Az előterjesztést tárgyalta a Szociális és Egészségügyi Bizottság, ami arra tett javaslatot, hogy a támogatási összeg 4.000,-Ft/hóról 8.000,-Ft/hóra változzon. A Pénzügyi és Ellenőrzési Bizottság is tárgyalta az előterjesztést és egyetértett a Szociális és Egészségügyi Bizottság javaslatával. A javaslatokat a Testület elfogadta. Így a 2019/2020. tanév II. félévében és a 2020/2021. tanév I. félévében kapnak támogatást a felsőoktatási intézményekben tanulók.

Váradi András Csillag u. 7 – villamosmérnök

Kamuti Harmat Jókai u. 23. – általános orvos

Farkas Rebeka Móricz Zsigmond u. 7. – gyógypedagógus

Lesták Fanni Kovács József u. 33. – általános orvos

Petrovics Kinga Sport u. 5. – jogász

Vágó Ádám Attila u. 26. – földrajz-történlem és állampolgári ismeretek tanár

**5./ Előterjesztés a 2020. évi belsőellenőrzési tervre**

A napirendi pontot tárgyalta a Pénzügyi és Ellenőrzési Bizottság. Nem tudtak javaslatot tenni a 2020 évi belsőellenőrzési tervre, így a napirendet elnapolták. A testületi ülés időpontjára az önkormányzatnál ellenőrzést tartó belső ellenőrök javaslatot tettek, amit a testület elfogadott.

Így 2020-ban a 2019. évi zárszámadást és az önkormányzat és intézményeinek szabályzatait ellenőrzik.

**6./Előterjesztés a MÁV Zrt-vel kötendő együttműködési megállapodásra**

Hosszú évek óta húzódik a tárgyalás a vasutas települések és a MÁV között, hogy a vasútállomások környékét hogyan lehetne rendben tartani.

Végre megérkezett a MÁV ajánlata. A takarítási munkálatokért 790.695,-Ft + áfa/év azaz 1.004.183,-Ft/év díjat fizetne. A zöldterület-karbantartási feladatok – kaszálás évente 2 alkalommal – 120.000,-Ft+áfa/év azaz 152.400,-Ft/év.

Az önkormányzatnak 1 fő foglalkoztatásával éves szinten 2.127.720,-Ft költsége keletkezne és az üzemanyag még nem került számolásra.

A szerződésben nincs pontosan tisztázva mekkora területre vonatkozik a kaszálás, milyen tisztítószereket biztosít a MÁV.

A testület nem hozott döntést. Pontosítani kell a megállapodást.

**7./ Tájékoztató a folyamatban lévő pályázatokról**

A képviselő-testület által a Magyar Falu Programban benyújtott pályázatok az alábbi értesítéssel érkeztek vissza:

*„Tájékoztatom, hogy pályázata megfelelt a pályázati kiírásban meghatározott értékelési szempontoknak, azonban a rendelkezésre álló forrás kimerült, ezért pályázata tartaléklistára került.”*

1. Polgármesteri hivatal felújítása
2. Eszközfejlesztés belterületi közterület karbantartására
3. Önkormányzati tulajdonú utak felújítása
4. Kistelepülések járda építésének, felújításának anyagtámogatása
5. Óvoda udvar
6. 800 éves Tápiógyörgye – közösségi program
7. Egészségház külső felújítás
8. Egészségház belső felújítás
9. Orvosi eszközök beszerzése

**8./ Tájékoztató a 90/2019.(VII.25.) számú képviselő-testületi határozat alapján 3 hónapos próbaidővel kinevezett mezőőr munkájáról**

A Polgármester tájékoztatását, miszerint elégedett a mezőőr munkájával, lakossági panasz nem érkezett, a testület tudomásul vette. A próbaidő lejártát követően tovább folytatja munkáját Göblyös József mezőőr.

**9./ Egyebek**

Ezen a napirendi ponton az aktuális kérdések, észrevételek hangzanak el, tovább a meghívó kiküldését követően beérkezett kérelmek.

* Halász Julianna szolnoki lakos, aki a Községi Gondozási Központban alkalmanként manikűrös, pedikűrös munkát végez, önkormányzati lakást szeretett volna bérelni. Az önkormányzatnak jelenleg nincs kiadható bérlakása.
* A Községi Gondozási Központba kérte felvételét Gyebnár Sándor újszilvási lakos. A kérelemnek a testület helyt adott.
* A választások után újra delegálni kell képviselőket azon társulásokba és társulatba, melynek a községi önkormányzat tagja. A Területfejlesztési Társulásba és a Tápió-mente Társulatba Varró Istvánt delegálta a képviselő-testület.
* A Pénzügyi és Ellenőrzési Bizottság ülésére zárt borítékban ajánlatot terjesztett elő Balogh Sándor Tibor az önkormányzat tulajdonát képező Tápiógyörgye, Buda-Nagy Antal utca 37. szám alatti ingatlanra – volt orvosi lakás -. Az ajánlat 6.000.000,-Ft volt. A képviselő-testület úgy döntött, hogy hatályban tartja a 93/2019.(VIII.12.) számú KT határozatot, mely szerint nem értékesíti az ingatlant.
* Elfogadásra került a szociális célú tüzelőanyag-juttatáshoz kapcsolódó kiegészítő támogatásról szóló rendelet.
* Az önkormányzat külterületi ingatlanán lejár a haszonbérleti szerződés, ezért kiírásra került a pályázat. A pályázati beadási határidő 2019. december 9. 12.00 óra

Tápiógyörgye, 2019. november 19.

Turóczi István Zoltánné sk.

jegyző